7. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ. 6958/1375 της 13 Φεβρ./1 Μαρτ. 1960 Περί καθορισμού 8ώρου των υπαλλήλων κινηματογράφου. Έχοντες υπ’ όψει: 1)Τας διατάξεις της παρ. 1 του άρθρ. 2 του Ν.Δ. 4020/1959 «περί τροποποιήσεως και συμπληρώσεως ενίων διατάξεων εργατικών τινών νόμων». 2)Την από 8.1.60 σχετικήν γνωμοδότησιν του Εθνικού Γνωμοδοτικού Συμβουλίου Κοινωνικής Πολιτικής, αποφασίζομεν: 1.Η διάρκεια της καθ’ ημέραν εργασίας των υπαλλήλων κινηματογράφων απάσης της χώρας ορίζεται από της ισχύος της παρούσης εις 8 συνεχείς ώρας. 2.Κατ’ εξαίρεσιν διακοπή της 8ώρου ημερησίας εργασίας των ως άνω υπαλλήλων επιτρέπεται μόνον, α) προκειμένου περί υπαλλήλων απασχολουμένων εις κινηματογράφους ων η λειτουργία καθ’ εκάστην ημέραν άρχεται από της 14ης ώρας και δια μίαν μόνον διακοπήν ουχί μείζονα των δύο ωρών και β) προκειμένου περί υπαλλήλων απασχολουμένων εις επαρχιακούς κινηματογράφους, κατά τας Κυριακάς και επισήμους αργίας, ως και εις εκτάκτους περιπτώσεις (σχολικαί, φιλανθρωπικαί κλπ. παραστάσεις). 3.Υπέρβασις του ως άνω ανωτάτου ορίου ημερησίας εργασίας λόγω αποδεδειγμένης εξαιρετικής συσσωρεύσεως εργασίας, επιτρέπεται κατόπιν αδείας του οικείου Γραφείου Επιθεωρήσεως Εργασίας ή εν ελλείψει τοιαύτης της οικείας Αστυνομικής Αρχής, επί δύο το πολύ ώρας εκάστην και ουχί πλέον των 120 ωρών εν συνόλω ετησίως. Προς χορήγησιν της ως άνω αδείας ο κύριος ή ο διευθυντής της επιχειρήσεως υποβάλλει αίτησιν αναγράφουσαν, α) την αιτίαν δι’ ην ζητεί την άδειαν, β) τας τροποποιήσεις ας προτείνει να γίνωσι προσωρινώς εις τας συνήθεις ώρας εργασίας, γ) τον αριθμόν των απασχοληθησομένων και δ) την δια τας προσθέτους ώρας, αναλογούσαν αντιμισθίαν. 4.Εις τους περιορισμούς της προηγουμένης παραγράφου δεν υπάγονται αι περιπτώσεις υπερβάσεως του ανωτάτου ορίου ημερησίας εργασίας ένεκα τυχηρού γεγονότος ή εξ ανωτέρας βίας. 5.Δια τας νομίμως πραγματοποιουμένας ώρας υπερωριακής απασχολήσεως οφείλεται το ωρομίσθιον προσηυξημένον κατά 25% μεν δια τας μέχρι 60 ώρας υπερωριακής απασχολήσεως ετησίως, κατά 50% δε δια τας πλέον των 60 και μέχρι 120 ώρας ετησίως. Η παρούσα ης η ισχύς άρχεται από της κοινοποιήσεώς της δημοσιευθήτω δια της Εφημερίδος της Κυβερνήσεως. 